Llíria convoca una nova edició del Concurs Internacional de Jóvens Intèrprets
03 de març de 2017

L'Ajuntament de Llíria ha convocat el Concurs Internacional de Jóvens Intèrprets “Ciutat de Llíria” 2017. En el certamen, organitzat per la regidoria de Música, es podrà participar en les especialitats de vent-fusta, vent-metall, corda fregada, corda pinçada, piano i percussió. El termini d'inscripció quedarà obert des del pròxim 13 de març i fins al 12 d'abril.

El concurs establix tres modalitats per edat: Laurona, per a jóvens fins als 15 anys; Leiria, fins als 18; i Edeta, per a jóvens fins als 26. Tots els inscrits, que només podran participar en una modalitat, hauran d'acreditar estudis validats en algun centre oficial o reconegut.

L'Ajuntament de Llíria concedirà un premi dotat amb 300 euros per al guanyador en la modalitat Laurona, 500 euros per a Leiria, i 800 euros per a la modalitat Edeta. A més, s'atorgarà una beca de 300 euros al millor participant finalista, que siga veí de Llíria i alumne del Conservatori Professional de Música de Llíria, i que no haja sigut guardonat en cap de les distintes modalitats.

Les audicions del concurs començaran amb l'especialitat de vent-metall el dia 6 de maig i se celebraran durant tots els caps de setmana fins a l'11 de juny, per acabar amb la modalitat de corda pinçada. Totes les proves tindran lloc al conservatori municipal.

Les bases del Concurs Internacional de Jóvens Intèrprets “Ciutat de Llíria” 2017 estan disponibles en la web municipal.